別氾水縣尉
作者：韓翃
朝代：唐

paragraphs: 未央宮殿金開鑰，詔引賢良卷珠箔。
花間賜食近丹墀，烟裏揮毫對青閣。
萬年枝影轉斜光，三道先成君激昂。
谷水直言身不顧，郄詵高第轉名香。
綠槐陰陰出關道，上有蟬聲下秋草。
奴子平頭駿馬肥，少年白皙登王畿。
五侯客舍偏留宿，一縣人家爭看歸。
南向千峯北臨水，佳期賞地應窮此。
賦詩或送鄭行人，舉酒常陪魏公子。
自憐寂寞會君稀，猶著前時博士衣。
我欲低眉問知己，若將無用廢東歸。